ฮั่งเส็งปิดร่วง 259.22 จุด เหตุวิตกหนี้กรีซ
ฮั่งเส็งปิดร่วง 259.22 จุด เหตุวิตกหนี้กรีซ
25 มิ.ย. 2558

ดัชนีฮั่งเส็งตลาดหุ้นฮ่องกงปิดตลาดปรับตัวลดลงอย่างหนักในวันนี้ โดยดัชนีฮั่งเส็งร่วงลง 259.22 จุด หรือ 0.95% ปิดวันนี้ที่ 27,145.75 จุดเนื่องจากนักลงทุนวิตกกังวลเกี่ยวกับสถานการณ์หนี้กรีซ ภายหลังกรีซและกลุ่มเจ้าหนี้ยังคงไม่สามารถตกลงกันได้ในการประชุมกันเมื่อวานนี้
นักลงทุนยังคงมีความวิตกกังวลเกี่ยวกับวิกฤตหนี้กรีซ หลังจากที่นายเจอโรน ดิจเซลโบลม ประธานกลุ่มรัฐมนตรีคลังยูโรโซน หรือยูโรกรุ๊ป เปิดเผยว่า การประชุมยูโรกรุ๊ปเกี่ยวกับประเด็นหนี้สินของกรีซซึ่งจัดขึ้นเมื่อวานนั้น ที่ประชุมยังไม่สามารถตกลงกันได้ ด้านนายอเล็กซิส ซิปราส นายกรัฐมนตรีกรีซ เปิดเผยว่า กลุ่มเจ้าหนี้ไม่ยอมรับข้อเสนอของกรีซ
อย่างไรก็ตาม ยูโรกรุ๊ปจะเดินหน้าหารือกันต่อไปในการประชุมวันนี้ ขณะที่กรีซและบรรดาเจ้าหนี้ต่างพยายามที่จะบรรลุข้อตกลงเกี่ยวกับการปฏิรูปให้ได้ภายในสัปดาห์นี้